Captură uriașă de droguri la Constanța, înainte de 1 Mai: 25 de kg de cannabis, 313 grame de cocaină, peste 10.000 de comprimate de ecstasy.
18 percheziţii au făcut polițiștii în municipiul Constanţa, la o grupare specializată în trafic de droguri. Anchetatorii au ridicat peste 25 de kilograme de cannabis, sute de grame de cocaină şi peste 10.000 de comprimate de ecstasy. Şase persoane au fost reţinute în acest dosar.
Polițiștii de combatere a criminalității organizate din Constanța, împreună cu procurorii DIICOT, au efectuat pe 27 aprilie 18 percheziții domiciliare, în municipiul Constanța, la locuințele unor persoane bănuite de constituirea unui grup infracțional organizat specializat în comiterea infracțiunilor de trafic de droguri de risc și mare risc și camătă. În urma perchezițiilor, polițiștii au indisponibilizat peste 25 de kilograme de cannabis, 313 grame de cocaină, peste 10.000 de comprimate de ecstasy, 3,9 grame MDMA, 919 grame de amfetamină și 600 de grame de metamfetamină, se arată într-un comunicat al Poliției Române.De asemenea, anchetatorii au confiscat sume mari de bani: 82.300 de lei, peste 30.000 de euro, 1.615 dolari americani, 40 de lire sterline, un ceas (în valoare de aproximativ 14.000 de euro), 24 de telefoane mobile, peste 15.000 de țigarete de contrabandă, 11 cântare electronice de diferite capacități, o presă hidraulică utilizată pentru ștanțarea comprimatelor, precum și alte bunuri cu valoare probatorie.În urma audierilor, procurorul de caz a dispus măsura reținerii pentru 24 de ore, față de 6 persoane, cu vârste cuprinse între 28 și 42 de ani, sub aspectul săvârșirii infracțiunilor de constituirea unui grup infracțional organizat, trafic de droguri de risc și mare risc și camătă, urmând ca, în cursul zilei de astăzi, să fie prezentate instanței de judecată cu propunere de arestare preventivă.